Läbikukkumiste kohta käivad näited on peamiselt eestlastest, näiteks XXVII, 1: [...] nad leidsid õige palju mehi ja naisi kõigist küladest ja lõid paljud neist maha ja viisid teised vangi [...] See ei ole üllatav, võimalikuks seletuseks kõlbab eestlaste hoiatussüsteemi suhteline nõrkus või krooniku erapoolikus. Kuid on ka üks päris huvitav lugu sakslaste luureveast (XXI, 7): [...] rüüstates maa ümberkaudu, tapsid mõned mehed, viisid naisi ja lapsi endiga ära. Ja kui nad preestri majale lähenesid, nägi neid preester Godfrid tulema[s]. Ja hüpates jalamaid oma hobuse selga, põgenes ta nende eest ja käis oma kihelkonda mööda ringi, kutsudes kõiki mehi kokku võitlema paganatega [...] Nagu loendamatud kangelasteod sõdade ajaloos enne ja pärast, sai Godfridi oma võimalikuks ainult luure läbikukkumise tõttu. Et preester sai paganate rüüsteretkest teada alles neid oma maja aknast nähes, ei anna kindlasti märku rahuldavast luuretegevusest. HLK-s on ka näide sellest, kui hoiatussüsteemi üldse ei olnud ja millised olid selle tagajärjed (XXV, 6): Ja nad leidsid selle maa inimesi täis ja hoiatamata mingitest kuuldustest ja nad lõid neid ingerlasi väga suure nuhtlusega [...]